Na temelju članka 104. st. 5. Zakona o komunalnom gospodarstvu (Narodne novine, broj [68/18](https://www.zakon.hr/cms.htm?id=35769), [110/18](https://www.zakon.hr/cms.htm?id=35765), [32/20](https://www.zakon.hr/cms.htm?id=43441)), članka 35. Zakona o lokalnoj i područnoj (regionalnoj) samoupravi (Narodne novine, broj [33/01](https://www.zakon.hr/cms.htm?id=260), [60/01](https://www.zakon.hr/cms.htm?id=261), [129/05](https://www.zakon.hr/cms.htm?id=262), [109/07](https://www.zakon.hr/cms.htm?id=263), [125/08](https://www.zakon.hr/cms.htm?id=264), [36/09](https://www.zakon.hr/cms.htm?id=265), [150/11](https://www.zakon.hr/cms.htm?id=267), [144/12](https://www.zakon.hr/cms.htm?id=268), [19/13](https://www.zakon.hr/cms.htm?id=285), [137/15](https://www.zakon.hr/cms.htm?id=15727), [123/17](https://www.zakon.hr/cms.htm?id=26157), [98/19](https://www.zakon.hr/cms.htm?id=40763), [144/20](https://www.zakon.hr/cms.htm?id=46702)) i članka 40. Statuta Grada Makarske (Glasnik Grada Makarske broj 3/21) Gradsko vijeće Grada Makarske na\_\_\_sjednici održanoj dana \_\_\_\_\_\_\_\_\_\_\_\_\_ 2023.g. donosi

**ODLUKU**

**o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske**

U Odluci o postavljanju oznaka, uređaja i urbane opreme na području kulturno povijesne cjeline grada Makarske (Glasnik Grada Makarske, br.8/2022 i 17/22) daju se sljedeće izmjene i dopune:

**Članak 1.**

U članku 7. stavak 1. briše se tekst*: “, koje je rezultat javnog natječaja za dizajn vizualnog“.*

**Članak 2.**

Članak 11. mijenja se i glasi:

*„Natpisi u svezi s namjenom – reklame su oznake ili natpisi s nazivom obrta ili firme te nazivom poslovnog prostora, koji se u svrhu oglašavanja, reklamiranja i pružanja informacija o poslovnim subjektima u tim građevinama postavljaju plošno, na vanjskim dijelovima građevine, na pročeljima zgrada okrenutim na javnu površinu. U pravilu se ističu neposredno iznad ulaznih vrata ili izloga, visine do 50 cm, u dužini vrata ili izloga ili se ističu pored vrata ili izloga, maksimalnih dimenzija 40 cm x 40 cm, a mogu se istaknuti i na okapnici tende. Dozvoljeno je postavljanje i pojedinačnih slova ili u četvrtastom okviru, maksimalne visine slova do 25 cm. Ukoliko je potrebno istaknuti više djelatnosti, moguće je postavljanje natpisa u dva reda, okomito na pročelje zgrade.*

*Natpisi moraju biti čitljivi, tehnički i estetski oblikovani, uredni, jezično ispravni te ne smiju osvjetljenjem ili zvučnim signalima ometati druge korisnike zgrade.*

*Natpisi u svezi s namjenom – reklame ne smije se postavljati na stilske elemente na pročelju, već se montiraju u fugu, bez bušenja klesanca, a dozvoljeni materijali su staklo i pleksiglas (prozirni, ne u boji).*

*Dozvoljeno je postavljanje samo jedne reklame po poslovnom subjektu.*

*Za postavljenje reklame potrebno je ishoditi odobrenje upravnog odjela, po prethodno dostavljenom vizualu predloženog rješenja.“*

**Članak 3.**

U članku 14. stavak 1. briše se točka i stavlja se zarez te se dodaje tekst: *„uz prethodno odobrenje upravnog odjela, koji može zatražiti stručno mišljenje nadležnog Konzervatorskog odjela za svaki pojedini slučaj.“*

**Članak 4.**

U članku 19. stavak 3. mijenja se i glasi:

*„Na ugostiteljskoj terasi može se postaviti grijače tijelo, pod uvjetom da se postavom ne ugrožava sigurnost korištenja terase. Terase se mogu ograđivati samo s posudama za biljke - pitarima, sukladno članku 22. ove Odluke.“*

**Članak 5.**

U članku 27. stavak 2. mijenja se i glasi:

*„Ne dozvoljava se postavljanje bankomata kao samostojećih uređaja, osim na lokacijama koje odredi Grad.“*

**Članak 6.**

U članku 40. stavak 2. mijenja se i glasi:

*„Na otvorima poslovnih prostora ne dozvoljava se izvedba punih vrata, kao vrata od konobe, kao ni izvedba punih rolo vrata (kao rolete). Iznimno se dozvoljava izvedba rešetkastih vrata, mrežastih vrata na harmoniku, koja se postavljaju uz svijetli otvor te mrežastih rolo vrata, koja se postavljaju isključivo s unutarnje strane poslovnog prostora. Prije postavljanja vrata potrebno je ishoditi suglasnost upravnog odjela, uz prethodno dostavljeni vizual predloženog rješenja te ishoditi odobrenje nadležnog Konzervatorskog odjela.“*

U stavku 3. briše se točka i stavlja se zarez te se dodaje tekst: *„uz prethodnu suglasnost upravnog odjela i odobrenje nadležnog Konzervatorskog odjela.“*

**Članak 7.**

U članku 42. stavak 4. mijenja se i glasi:

„Na vrata, prozore i izloge poslovnih prostora nije dozvoljeno postavljanje naljepnica i sličnih obloga na površini stakla, kao ni paravana i samostojećih panela s unutarnje strane prostora, osim u iznimnim slučajevima, uz odobrenje upravnog odjela, a po prethodno dostavljenom vizualu predloženog rješenja.“

**Članak 8.**

U članku 51. stavak 2. umjesto teksta: *“komunalno redarstvo“* treba stajati tekst: *„upravni odjel“*.

**Članak 9.**

Ova Odluka o izmjenama i dopunama Odluke o postavljanju oznaka, uređaja i urbane opreme na području kulturno povijesne cjeline grada Makarske stupa na snagu osmoga dana od dana objave u Glasniku Grada Makarske.

KLASA: 023-05/22-02/1

URBROJ:2181-6-05-01-23-9

Makarska, \_\_\_\_\_\_\_\_\_\_\_\_\_\_\_ 2023.g.

PREDSJEDNICA GRADSKOG VIJEĆA

Gordana Muhtić, dipl.iur.

**O b r a z l o ž e n j e**

Pravni temelj za donošenje predložene Odluke je članak 104. Zakona o komunalnom gospodarstvu (Narodne novine, broj 68/18, 110/18 i 32/20) kojim je propisano da, u svrhu uređenja naselja te uspostave i održavanja komunalnog reda u naselju, predstavničko tijelo jedinice lokalne samouprave donosi odluku o komunalnom redu kojom se, između ostalog, propisuje:

* uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba, u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta.
* način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama.

Nadalje stavkom 5. članka 104. citiranog Zakona propisano je da se sadržaj odluke o komunalnom redu, može propisati i s više odluka.

Kako bi se izbjegle moguće neželjene situacije na terenu, u smislu različitog tumačenja pojedinih odredbi ove Odluke, a ujedno predložila i neka nova, prihvatljivija rješenja te pojednostavila procedura u postupanju, u suradnji sa konzervatorima, predloženom odlukom se preciznije propisuju odredbe u svezi reklama, vrata poslovnih prostora, te postavljanje naljepnica na vrata i izloge poslovnih prostora.

Slijedom navedenog, predlaže se Gradskom vijeću usvajanje predložene Odluke.

Gradonačelnik

dr.sc. Zoran Paunović