Na temelju članaka 86. stavka 3., članka 87., članka 113. stavka 1. i članka 198. stavka 4. Zakona o prostornom uređenju („Narodne novine“, broj 153/13, 65/17, 114/18, 39/19 i 98/19) te članka 40. Statuta Grada Makarske (Glasnik Grada Makarske, br. 3/21), a po prethodno pribavljenom mišljenju Upravnog odjela za zaštitu okoliša, komunalne poslove, infrastrukturu i investicije Splitsko-dalmatinske županije KLASA:351-02/23-0004/0033, URBROJ: 2181/1-10/14-23-0002 od 05.04.2023. godine, Gradsko vijeće Grada Makarske na svojoj \_\_ sjednici, održanoj dana \_\_\_\_\_\_\_\_\_\_\_\_\_\_\_\_\_\_\_\_ 2023. godine, donosi

**ODLUKU**

**o izmjenama i dopunama Odluke o izradi izmjena i dopuna**

**Prostornog plana uređenja Grada Makarske**

U Odluci o izradi Izmjena i dopuna Prostornog plana uređenja Grada Makarske („Glasnik Grada Makarske“ broj 14/21) daju se slijedeće izmjene i dopune:

**Članak 1.**

U članku 2. iza riječi i brojeva u zagradama: „“Glasnik Grada Makarske“, broj 08/06, 16/07, 17/08, 19/09, 3/16)“ stavlja se zarez i dodaju se brojevi: “9/20”.

Iza riječi i brojeva u zagradama: „Narodne novine, br. 153/13, 65/17“ stavlja se zarez i dodaju se brojevi: “114/18, 39/19 i 98/19”.

**Članak 2.**

Članak 3. mijenja se i glasi:

„Izrada izmjena i dopuna pokreće se kao ciljana, „interventna“ izmjena ograničena na građevinsko područje naselja i njihove izdvojene dijelove, u cilju hitnog sprječavanja daljnje devastacije grada Makarske prekomjernom izgradnjom. Kvantitativno izdašni urbanistički parametri, odnosno uvjeti gradnje propisani važećim prostornim planom dovode do ubrzane betonizacije i trošenja ograničenog resursa - prostora, poglavito izgradnjom velikog broja komercijalnih stambenih jedinica kojima je preopterećena infrastruktura grada. Stambene jedinice se prekomjerno grade ne samo na područjima mješovite namjene, već i u komunalno-poslovnim zonama, neke od njih pod krinkom “aparthotela”.

Osim prethodno opisanog osnovnog razloga izrade predmetnih izmjena i dopuna, utvrđena je i potreba za detaljnijim definiranjem pojedinih uvjeta gradnje (npr. pomoćnih građevina, zahvata od javnog interesa, prometne infrastrukture u naselju) i mjera zaštite (modernističke arhitektonske baštine) te za uvođenjem alata javnog arhitektonskog natječaja.

U važećem Planu uočene su manje greške i nedostaci koji se moraju ispraviti, a potrebno je i izvršiti izmjene kojima će se, koliko god je to moguće, osigurati nedvojbenost u provedbi.“

**Članak 3.**

Članak 4. mijenja se i glasi:

„Obuhvat izmjena i dopuna se odnosi isključivo na građevinsko područje naselja Makarska, Veliko Brdo, Makar i Kotišina te na sve izdvojene dijelove građevinskog područja tih naselja.

Obuhvat izmjena i dopuna prikazan je u grafičkom prilogu koji čini sastavni dio ove Odluke.

Grafički prilog iz prethodnog stavka ne objavljuje se u službenom glasilu.“

**Članak 4.**

U članku 5. briše se riječ: „korijenite“.

**Članak 5.**

U članku 6. stavku 1., u prvoj rečenici, brišu se riječi: „tekstualnog dijela Plana odnosno Odredbi za provođenje“.

Alineja (podstavak) 5. mijenja se i glasi:

“detaljnije definiranje uvjeta za provedbu zahvata u prostoru od javnog interesa i od važnosti za Grad (građevine predškolskog odgoja, osnovnih i srednjih škola, kulturnih sadržaja, socijalne skrbi, vjerske, sportsko-rekreacijske, garaže u javnom korištenju i sl.), “

U alineji (podstavku) 6., iza riječi: „infrastrukture“ dodaju se riječi: „unutar građevinskog područja naselja i njihovih izdvojenih dijelova“.

Posljednja alineja 11. se briše.

**Članak 6.**

U članku 10. stavak 2. mijenja se i glasi:

„Tijela i osobe iz stavka 1. ovog članka obuhvaćaju:

* Ministarstvo prostornoga uređenja, graditeljstva i državne imovine,
* Ministarstvo kulture i medija, Konzervatorski odjel u Splitu,
* JU Zavod za prostorno uređenje Splitsko dalmatinske županije,
* MUP - Ravnateljstvo civilne zaštite, Područni ured civilne zaštite Split, Služba inspekcijskih poslova Split,
* Hrvatske vode, Vodnogospodarski odjel za slivove južnog Jadrana, Split
* Hrvatske ceste d.o.o, Poslovna jedinica Split, Tehnička ispostava Split,
* Županijska uprava za ceste Split,
* Splitsko-dalmatinska županija, Upravni odjel za zaštitu okoliša, komunalne poslove, infrastrukturu i investicije, Split
* Splitsko-dalmatinska županija, Upravni odjel za graditeljstvo i prostorno uređenje, Split
* Splitsko-dalmatinska županija, Upravni odjel za turizam i pomorstvo, Split
* HEP - Operator distribucijskog sustava d.o.o., DP Elektrodalmacija Split, Pogon Makarska,
* Vodovod d.o.o. Makarska,
* Makarski komunalac d.o.o. Makarska,
* Hrvatska regulatorna agencija za mrežne djelatnosti (HAKOM)
* EVN Croatia plin d.o.o.,
* Mjesni odbori grada Makarske,
* Susjedne jedinice lokalne samouprave.“

**Članak 7.**

U članku 11. stavku 1. alineji 3. broj: „15“ zamjenjuje se brojem: „10“.

**Članak 8.**

Ova odluka o izmjenama i dopunama Odluke o izradi izmjena i dopuna Prostornog plana uređenja Grada Makarske stupa na snagu osmog dana od dana objave u Glasniku Grada Makarske.

KLASA:350-01/21-01/4  
URBROJ:2181-6-05-02-23-203

Makarska, \_\_\_\_\_\_\_\_\_\_\_\_\_\_\_ 2023.g.

PREDSJEDNICA GRADSKOG VIJEĆA

Gordana Muhtić, dipl.iur.

**Obrazloženje**

Pravni temeljem za donošenje ove Odluke su odredbe članaka 86. stavka 3., članka 87., članka 113. stavka 1. i članka 198. stavka 4. Zakona o prostornom uređenju („Narodne novine“, broj 153/13, 65/17, 114/18, 39/19 i 98/19).

Nakon provedene procedure javne rasprave Izmjena i dopuna Prostornog plana uređenja, Grad Makarska zatražio je u prosincu 2022. g. od Ministarstva prostornog uređenja, graditeljstva i državne imovine suglasnost na Konačan prijedlog Izmjena i dopuna Prostornog plana uređenja grada Makarske te je dana 03. ožujka 2023. g. zaprimljeno pismeno KLASA: 350-02/22-14/38; URBROJ:531-06-1-1/1-23-2 od 23. veljače 2023.g., kojim nadležno Ministarstvo prostornog uređenja, graditeljstva i državne imovine upućuje primjedbe na Konačan prijedlog ID PPUGM te traži od Grada Makarske da se Konačan prijedlog izmijeni i uskladi prema traženom, odnosno da se isti uskladi sa planom višeg reda – Prostornim planom SDŽ-e.

Izmjene i dopune Prostornog plana uređenja SDŽ-e donesene su u prosincu 2021.g., a Odluka o izmjenama i dopunama PPUG Makarske donesena je pet mjeseci ranije, u srpnju 2021. g. te je nakon donošenja iste, odmah nastavljena procedura izmjene Prostornog plana, odnosno zatraženi su podaci i planske smjernice od javnopravnih tijela navedenih u Odluci o izradi izmjena i dopuna plana, u postupku kojeg je i javno pravno tijelo Vodovod d.o.o. Makarska zatražilo od Grada da se na predjelu izdvojene turističke zone izvan naselja Biloševac, uz planirani pročišćivač, za kojeg je ishođena pravomoćna lokacijska dozvola, planira i postrojenje za sušenje mulja.

Izmjenama i dopunama Prostornog plana SDŽ-e, usvojenim u prosincu 2021. g., značajno su izmijenjena izdvojena građevinska područja izvan naselja: u izdvojenom građevinskom području turističke namjene Biloševac, izmijenjeni su obuhvati i veličina urbanističkih planova te je smanjeno građevinsko područje na predjelu Ćurila, a izdvojeno građevinsko područje sportsko-rekreacijske namjene Platno je smanjeno u odnosu na veličinu u važećem Prostornom planu grada Makarske te je u tom slučaju važeći PPUG Makarske, postao neusklađen sa Prostornim planom SDŽ-e.

Kako su se Odlukom o izmjenama i dopunama PPUG Makarska, planirane izmjene odnosile samo na tekstualni dio Plana – Odredbe za provođenje, to se donesenom Odlukom nije mogao mijenjati i grafički dio Plana, koji je u međuvremenu postao neusklađen sa Izmjenama i dopunama plana višeg reda – PP SDŽ-e, jer je isti usvojen nakon donošenja Odluke o izradi izmjena i dopuna PPUG Makarska.

Zbog te neusklađenosti nadležno Ministarstvo je tražilo da se Prostorni plan grada Makarske ili uskladi sa planom višeg reda – Prostornim planom SDŽ-e u grafičkom i tekstualnom dijelu, ukoliko se izmjene odnose na čitavo područje grada ili da se Odluka o izmjeni i dopuni PPUG Makarske izmijeni i dopuni na način da se nedvojbeno odredi prostorni obuhvat izmjena i dopuna Plana, razlozi i ciljevi izmjena i dopuna u tom obuhvatu, što znači da se provedu „ciljane“ izmjene i dopune plana.

Ovom predloženom Odlukom o izmjenama i dopunama Odluke o izradi izmjena i dopuna Prostornog plana uređenja Grada Makarskeodređuju se „ciljane“ izmjene plana i određuje obuhvat na kojeg se izmjene odnose, a to je isključivo građevinsko područje naselja i izdvojena građevinska područja naselja: Veliko Brdo, Makar i Kotišina, sa svojim izdvojenim dijelovima, što je prikazano grafičkim dijelom koji je prilog odluke.

Grad Makarska je temeljem Nacrta Odluke o izmjenama i dopunama Odluke o izradi izmjena i dopuna Prostornog plana uređenja Grada Makarske od nadležnog Upravnog odjela za zaštitu okoliša, komunalne poslove, infrastrukturu i investicije Splitsko-dalmatinske županije zatražio i dobio Mišljenje, KLASA:351-02/23-0004/0033; URBROJ:2181/1-10/14-23-0002 od 05. travnja 2023. g. da za izmjene i dopune Prostornog plana uređenja Grada Makarske nije potrebno provesti postupak strateške procjene niti postupak ocjene o potrebi strateške procjene utjecaja na okoliš.

Slijedom navedenog, predlaže se Gradskom vijeću usvajanje predložene Odlukeo izmjenama i dopunama Odluke o izradi izmjena i dopuna Prostornog plana uređenja Grada Makarske.

Gradonačelnik

dr.sc. Zoran Paunović